Indiese owerhede bied bystand vir slagoffers van aardbewing | Maroela Media
'n Dokter versorg 'n man in 'n hospitaal in Imphal, Indië. Foto: AP Photo/Bullu Raj
Die episentrum van die aardbewing was 22 km noordwes van Imphal, die hoofstad van die Manipur-provinsie.
Maroela Media het Maandag berig dat 'n aardbewing van 6,7 die gebied getref het. Owerhede het intussen bevestig dat die dodetal tot agt gestyg het en dat meer as 100 mense beseer is.
LM Khaute, die staatspolisiehoof in Manipur, het gesê inwoners is tydelik na die huise van vriende en familie verskuif. Owerhede is tans besig met 'n ondersoek na die impak van die skade in Imphal, die Tamenglong-distrik, en ook in Bangladesj en Mainmar waar die skudding gevoel is.
Dit is nog onduidelik of die dodetal sal styg. "Reddingswerkers het niemand in die puin opgespoor nie," het Khaute gesê. "Reddingsoperasies duur egter voort om te verseker niemand is vasgekeer nie."
Inwoners sê die skudding het byna 'n minuut lank geduur. Dit het groot skade veroorsaak, onder meer diep krake in die mure van geboue, skade aan 'n brug aan die buitewyke van die hoofstad en die ineenstorting van 'n pasvoltooide gebou van ses verdiepings.